אלמוג כהן (חבר הכנסת)
ביוגרפיה > פעילות ציבורית

ב־2021 יסד כהן יחד עם שותפים נוספים עמותה בשם "הוועד להצלת הנגב" אשר מטרותיה המוצהרות הן "פיתוח הנגב בתחומי הכלכלה, מסחר, ביטחון, רווחה אישית וחינוך, וכן פעילות פרלמנטרית וחוץ פרלמנטרית".
בעקבות מבצע שומר החומות, הובילו העמותה וכהן את הקמתו של ארגון מתנדבים בשם "סיירת בראל" במטרה לסייע למשטרה, והוא הושק כפיילוט בבאר שבע, בעומר ובלהבים. ההתארגנות הוקמה בתחילה בשיתוף פעולה עם משטרת ישראל, אך בהמשך משכה המשטרה את תמיכתה ביוזמה. קמפיין גיוס התרומות להקמת העמותה נעשה בשיתוף עם עמותת בצלמו.
ב־2021 הצטרף כהן למפלגת עוצמה יהודית והפך לרכז המפלגה בדרום. בבחירות לכנסת ה-25 הוצב מטעם עוצמה יהודית במקום השביעי ברשימה המאוחדת לכנסת של הציונות הדתית ועוצמה יהודית, ונבחר לכנסת. עומד בראש "השדולה לפיתוח וחיזוק הנגב והגליל" בה חברים חברי כנסת מסיעות שונות [דרוש מקור].
בשנת 2022 פרסם כהן תמונה בפייסבוק של עצורים כפותים מלווה בכיתוב "אלו שלמטה זוכרים מה עשיתי בצבא..." עם אמוג'י קורץ. בינואר 2024, בעקבות הפוסט, נחקר כהן באזהרה במשרדי להב 433 בחשד לתקיפה בנסיבות מחמירות. בנאום במליאת הכנסת טען כהן כי העלה תמונת אילוסטרציה. באפריל 2024 נסגר התיק ללא כל תשתית להעמדתו לדין.
בינואר 2023 התבטאות של כהן גררה ביקורת חריפה ברחבי העולם[דרושה הבהרה] וחשבון הטוויטר שלו הושעה זמנית לאחר שכתב בו, בהתייחסו לפעילות כוחות הביטחון הישראליים במחנה הפליטים ג'נין, בה נהרגו מספר חמושים שירו על החיילים: "עבודה מקצועית ויפה של הלוחמים בג'נין, תמשיכו להרוג בהם". בתגובה, אמר כהן כי ברור שכוונתו הייתה ביחס לטרוריסטים ולא לבלתי מעורבים.
בפברואר 2023, שידר כהן באמצעות טלפון מאולם המליאה ברשתות החברתיות ופנה לחברי כנסת באופן לועג כולל ביצוע חיקויים שלהם ושימוש בשמות גנאי. האירוע קיבל ביטוי תקשורתי נרחב ונדון בוועדת האתיקה, שמצאה שחלק מהתבטאויותיו "מהוות השפלה, לעג, ביזוי והשמצה", וכן שניתן להבינן "בהקשר גזעני ואף שוביניסטי". הוועדה הטילה על כהן נזיפה חמורה, הגבלת שימוש בכל כלי פרלמנטרי עד סוף הכנס (סוף יולי 2023), ושלילת זכות לקבל רשות דיבור במליאה ובוועדות הכנסת ל-5 ימים.
במאי 2023, לאחר עימות של כהן עם עוזרו של איתמר בן גביר, הדיח האחרון את כהן מוועדת החוץ והביטחון, והכניס במקומו את לימור סון הר-מלך.
כהן נמנה עם יוזמי "חוק הפרוטקשן", תיקון לחוק העונשין שנועד לשפר את ההתמודדות עם תופעת סחיטת דמי חסות.
ב-7 באוקטובר 2023 לחם בקרב אופקים במהלך טבח שבעה באוקטובר. מאוחר יותר חשף כי נזקק לטיפול בפוסט-טראומה בשל השתתפותו בלחימה.
בשנים 2023–2024 יזם מאבק למען חשיפת פרטיה של פרשת הקצין המתחזה שהתרחשה בראשית מלחמת חרבות ברזל, אשר כללה מרכיבים של התחזות לאחר ומסירת מידע. בעניין זה התראיינו חה"כ כהן ופרקליטו פעמים רבות, ועתר מספר פעמים לבית המשפט במטרה לחשוף את פרטי הפרשה. אחת מטענותיו של כהן היא, כי פרשת ריגול זו גרמה לדיחוי בפלישה הקרקעית של צה"ל לעזה בתחילת המלחמה. נכון לחודש דצמבר 2024, טרם אישר בית המשפט את חשיפתם המלאה של פרטי הפרשה.
ביוני 2024 פעל כהן לקבלת החלטה בממשלה, למתווה פיצויים לתושבי אופקים.
ב-29 ביולי 2024 השתתף כהן בעימותים סמוך למחנה שדה תימן, על רקע מעצר חיילים החשודים בהתעללות במחבל חמאס.
בנובמבר 2024 אושר בכנסת חוק גירוש משפחות מחבלים, שכהן נמנה עם יוזמיו.
בדצמבר 2024 הצביע אלמוג כהן בעד החוק למיסוי רווחים כלואים ביחד עם הקואליציה, בניגוד להוראתו של בן גביר לחברי מפלגתו להצביע נגד החוק, ובזכותו החוק עבר על חודו של קול.
במאי 2024 הגיש כהן תביעת דיבה נגד העיתונאי חיים לוינסון. את כתב התביעה הגיש כהן ללוינסון בשידור חי, בעת שהתראיין בתוכנית הטלוויזיה "אופירה ולוינסון". בהליך גישור הסדירו הצדדים את המחלוקת שביניהם ובעקבות זאת ביקשו לדחות את התביעה ללא צו להוצאות.